b'\n_START_ARTICLE_\nJames Hetfield\n_START_SECTION_\nZgodnje \xc5\xbeivljenje\n_START_PARAGRAPH_\nJames Alan Hetfield se je rodil dne 3. avgusta 1963 v Downeyu, predmestju Los Angelesa (Kalifornija), materi Cynthii in o\xc4\x8detu Virgilu Hetfieldu. Ima \xc5\xa1e mlaj\xc5\xa1o sestro DeAnno Hetfield in dva starej\xc5\xa1a polbrata iz materinega prvega zakona, Davida in Marca Hetfielda. O\xc4\x8de, ki je imel lastno tovornjakarsko in prevozni\xc5\xa1ko podjetje ter mama, ki je bila gospodinja in ob\xc4\x8dasno operna pevka, sta kot pripadnika veje kr\xc5\xa1\xc4\x8danstva, Kr\xc5\xa1\xc4\x8danske znanosti, svoje otroke vzgajala v strogem duhu te vere in jih silila k netelesnemu dojemanju sveta. Vse zgodnje otro\xc5\xa1tvo Jamesa se je vrtelo okrog vere, kar ga je mo\xc4\x8dno zaznamovalo, saj se je zaradi neobiskovanja zdravnika in odsotnosti pri pouku zdravstvene vzgoje v \xc5\xa1oli (kot posledica vere, kajti Kr\xc5\xa1\xc4\x8danska znanost u\xc4\x8di, da se telesne po\xc5\xa1kodbe lahko zdravi le z mo\xc4\x8djo duha) po\xc4\x8dutil kot izob\xc4\x8denec med ostalimi otroki. _NEWLINE_Zasuk v njegovem \xc5\xbeivljenju se je zgodil, ko je bil star 13 let. O\xc4\x8de je dru\xc5\xbeino zapustil in materi se je zdravstveno stanje \xc4\x8dedalje bolj poslab\xc5\xa1evalo. Zbolela je za rakom, vendar je zaradi vere odklanjala kakr\xc5\xa1no koli zdravni\xc5\xa1ko pomo\xc4\x8d (kar je motiv, ki ga Hetfield kasneje v pesmih rad opeva, saj je v njem s svojimi dejanji vzbudila jezo). Preminula je v njegovem 16. letu, zaradi \xc4\x8desar se je moral preseliti na drug konec L.A., v Breo Olindo, k starej\xc5\xa1emu polbratu Davidu, ki je bil poro\xc4\x8den in je igral bobne - zanj naj bi skrbel do konca \xc5\xa1olanja. Med vikendi se je Hetfield rad vra\xc4\x8dal v Downey, k svojemu dobremu prijatelju iz osnovne \xc5\xa1ole, Ronu McGovneyu (le -ta je kasneje postal prvi basist Metallice). Po kon\xc4\x8dani maturi se je Hetfield preselil nazaj v Downey, kjer sta z omenjenim \xc5\xbeivela v hi\xc5\xa1i McGovneyevih star\xc5\xa1ev, namenjeni podrtju. Za pre\xc5\xbeivetje je Hetfield delal kot hi\xc5\xa1nik v lokalni srednji \xc5\xa1oli in v tovarni nalepk.\n_START_SECTION_\nMladostno \xc5\xbeivljenje\n_START_PARAGRAPH_\nS preoblikovano Metallico, katere \xc4\x8dlani so poleg njega bili \xc5\xa1e Lars Ulrich, Cliff Burton in Kirk Hammett, so se divjaki vselili v hi\xc5\xa1o takratnega zastopnika skupine Exodus. Prebivali so v predmestju San Francisca, v El Cerritu. V tistem obdobju so ogromno popivali in potovali po turnejah. Leta 1986, po smrti Cliffa Burtona, so za\xc5\xbeiveli vsak po svoje. Leta 1991 je skupina s plo\xc5\xa1\xc4\x8do Black album do\xc5\xbeivela velik komercialni uspeh, kar je njihov prihodek mo\xc4\x8dno pove\xc4\x8dalo.\n_START_SECTION_\nOdraslo \xc5\xbeivljenje\n_START_PARAGRAPH_\nLeta 1992 je Hetfield ponesre\xc4\x8di pljunil v obraz Metallicine garderoberke, Francesce Tomasi, kateri se je za to opravi\xc4\x8dil z ve\xc4\x8derjo. Po letih razmerja sta se leta 1998 poro\xc4\x8dila in imata 3 otroke.'